সিরিয়ার ঘাঁটিতে বিমান হানা চালানো হয়েছে বলেই প্যারিসে হামলা চালায়নি আইএস জঙ্গিরা। বরঞ্চ ফ্রান্স ধর্মনিরপেক্ষতা এবং সাম্যবাদে বিশ্বাস করে বলেই শুক্রবার ওই হামলা চালায় আইএস। আইএসের দাবি নস্যাত্ করে সোমবার এমনই দাবি করলেন ফরাসি প্রধানমন্ত্রী মান্যুয়েল ভালস। সেই সঙ্গে তাঁর হুঁশিয়ারি, শুধুমাত্র প্যারিসেই হামলা চালিয়ে থেমে থাকবে না আইএস। ফ্রান্স এবং ইউরোপের অন্য শহরেও বড় ধরনের হামলার প্রস্তুতি নিচ্ছে তারা। তবে আশ্বস্ত করেছেন প্রধানমন্ত্রী ভালস। ফরাসি সেনা-পুলিশ হামলা রোখার জন্য সম্পূর্ণ প্রস্তুত। সন্দেহভাজনদের খোঁজে ব্যপক হারে তল্লাশি চালাচ্ছেন গোয়েন্দারা। অন্য দিকে, প্যারিসে সন্ত্রাসবাদী হামলায় নিহতের সংখ্যা বেড়ে দাঁড়াল ১৩২। এ দিন হাসপাতালে মৃত্যু হয়েছে তিন জনের। আহত ৩৪৯ জন। এঁদের মধ্যে ৯৬ জনের অবস্থা গুরুতর।